Ρωξάνη Αργυροπούλου

Βιογραφικά στοιχεία

Γονείς της ήταν ο διπλωμάτης Δημήτριος Παναγιώτου Αργυρόπουλος από το Άργος, και η Μυρώ Μιχαήλ Παλαιολόγου από τη Σμύρνη με καταβολές από τη Χίο και τη Ζάκυνθο. Στα πρώτα χρόνια της σχολικής της εκπαίδευσης φοίτησε στο Liceu Franco-Brasileiro στο Ρίο ντε Τζανέιρο. Ακολούθως συνέχισε στο Αρσάκειο Ψυχικού και στην École de langue française στη Βέρνη.

Σπουδές

Ολοκλήρωσε τις εγκύκλιες σπουδές της στο Ελληνοαμερικανικό Κολλέγιο Pierce στο Ελληνικό. Απέκτησε licence-ès-lettres στον τομέα της φιλοσοφίας στο πανεπιστήμιο της Σορβόνης (Paris IV-Sorbonne), όπου παρακολούθησε τις παραδόσεις των P. Ricœur, R. Aron, G. Gurvitch, J. Wahl, Μ. de Gandillac, R. Polin, D. Lagache, R. Poirier, R. Martin, J. Derrida κ.ά. Κάνοντας επιλογή στη νεοελληνική παιδεία και έπειτα από παρότρυνση του Κ. Θ. Δημαρά, του οποίου υπήρξε στενή συνεργάτιδα την εποχή που διηύθυνε το Κέντρο Νεοελληνικών Ερευνών του τότε Βασιλικού Ιδρύματος Ερευνών, εκπόνησε διδακτορική διατριβή με θέμα Ο Βενιαμίν Λέσβιος και η ευρωπαϊκή σκέψη του 18ου αιώνα την οποία υποστήριξε στο Αριστοτέλειο Πανεπιστήμιο Θεσσαλονίκης το 1983 .

Σταδιοδρομία και ερευνητικά ενδιαφέροντα

Από το 1966 εργάσθηκε στο ΚΝΕ/ΕΙΕ για σαράντα χρόνια. Συνδυάζοντας τη μελέτη των πηγών με την ιστορία των ιδεών και τον φιλοσοφικό στοχασμό,τα ερευνητικά της ενδιαφέροντα επικεντρώνονται στις σχέσεις νεοελληνικής και ευρωπαϊκής φιλοσοφίας, στη συμβολή της φιλοσοφίας στη διαμόρφωση των νεοελληνικών ιδεολογικών ρευμάτων με έμφαση στον Διαφωτισμό και τον Ρομαντισμό, καθώς και στις σχέσεις ελληνικής διανόησης και ιταλικής Παλιγγενεσίας. Επιπλέον οι έρευνές της την οδήγησαν στην κριτική έκδοση ανέκδοτων φιλοσοφικών πηγών αυτής της περιόδου.

Δημοσιεύσεις

Έχει δημοσιεύσει πάνω από διακόσιες μελέτες και άρθρα σε ελληνικά και διεθνή επιστημονικά περιοδικά, σε συλλογικά έργα, σε εγκυκλοπαίδειες, στον Τύπο, καθώς και βιβλιογραφίες και μεταφράσεις. Έχει συνεργασθεί με τον Γενικό Oδηγό Σπουδών Πάπυρος-Larousse και με τις εξής Eγκυκλοπαίδειες: Mεγάλη Eγκυκλοπαιδεία Πάπυρος- Larousse, Yδρία, Σοβιετική Eγκυκλοπαίδεια. Παιδαγωγική και Ψυχολογική Eγκυκλοπαιδεία (εκδ. Eλληνικά Γράμματα), Παγκόσμιο Bιογραφικό Λεξικό (Eκδοτική Aθηνών), Eλληνική Eκπαιδευτική Eγκυκλοπαίδεια (Eκδοτική Aθηνών), στο τμήμα Φιλοσοφία και κοινωνικές επιστήμες,. Encyclopédie philosophique universelle. Volume IV : Le discours philosophique, Παρίσι,  PUF, 1998, Encyclopedia of Greece and the Hellenic Tradition (ed. Graham Speake, London-Chicago, Fitzroy Dearborn Publishers), Encyclopedia of Romantic Nationalism in Europe, on-line.

Βραβεύσεις

Το 1999 βραβεύθηκε από την Ακαδημία Αθηνών για το δίτομο έργο της, H φιλοσοφική σκέψη στην Eλλάδα από το 1820 ώς το 1922, τόμος A': Eυρωπαϊκές επιδράσεις και προσπάθειες μιας εθνικής φιλοσοφίας (1828-1875), Aθήνα, Γνώση, 1995, τόμος B': H φιλοσοφία μεταξύ επιστήμης και θρησκείας, 1876-1922, Aθήνα, Γνώση,  1998.

Συμμετοχές

Έχει πραγματοποιήσει ερευνητικές αποστολές στη βιβλιοθήκη της Μονής Αγίου Ιωάννου Θεολόγου της Πάτμου, στα αρχεία Κερκύρας, στις βιβλιοθήκες της Λέσβου (Αγιάσος, Πλωμάρι, Γυμνάσιο Μυτιλήνης), στο Δημοτικό Αρχείο Ναυπλίου, στη Δημόσια Βιβλιοθήκη Μηλεών Πηλίου, κ. ά. Συμμετείχε σε πολυάριθμα ελληνικά και διεθνή επιστημονικά συνέδρια και διοργάνωσε διεθνείς ημερίδες και συμπόσια. Είναι μέλος της Société française d’étude du 18e siècle, της οποίας είναι correspondant étranger στο ετήσιο περιοδικό Dix-Huitième Siècle,  της Société Voltaire, της Association des Études Sud-Est Européennes, της Ελληνικής Ιστορικής Εταιρείας, της Ελληνικής Φιλοσοφικής Εταιρείας, του Ομίλου  Μελέτης Ελληνικού Διαφωτισμού, του Κέντρου Μελετών Ιονίου κ.ά.